钦定古今图书集成/明伦汇编/宫闱典/第038卷 > 高祖李皇后
## 钦定古今图书集成/明伦汇编/宫闱典/第038卷 > 高祖李皇后

按《五代史晋家人传》，“高祖皇后李氏，唐明宗皇帝女
也。后初号永宁公主，清泰二年，封魏国长公主。自废
帝立，常疑高祖必反。三年，公主自太原入朝，千春节
辞归，留之不得。废帝醉语公主曰：‘尔归何速，欲与石郎反耶’？”既醒，左右告之，废帝大悔。公主归，以语高祖，
高祖由是益不自安。高祖即位，公主当为皇后。天福
二年三月，有司言：“皇太妃尊号已正，请上宝册。”太妃，
高祖庶母刘氏也。高祖以宗庙未立，谦抑未遑。七年
夏五月，高祖已病，乃诏尊太妃为皇太后，然卒不奉
册而高祖崩，故后讫高祖世，亦无册命。出帝天福八
年七月，册尊皇后为皇太后。太后为人彊敏，高祖常
严惮之。出帝冯皇后用事，太后数训诫之，出，帝不从，
乃及于败。开运三年十二月，耶律德光已降晋兵，遣
张彦泽先犯京师，以书遗太后，具道已降晋军，且曰：
“吾有梳头妮子，窃一药囊以奔于晋，今皆在否？吾战
阳城时，亡奚车一乘在否？”又问契丹先为晋获者及
景延广、桑维翰等所在。太后与帝闻彦泽至，欲自焚，
嬖臣薛超劝止之，及得德光所与书，乃灭火出上苑
中。帝召当直学士范质谓曰：“杜郎一何相负！昔先帝
起太原时，欲择一子留守，谋之北朝皇帝。皇帝以属
我，我素以为其所知，卿为我草奏具言之，庶几活我
子母。”质为帝草《降表》曰：“孙男臣重贵言。顷者唐运告
终，中原失驭，数穷否极，天缺地倾。先人有田一成，有
众一旅，兵连祸结，力屈势孤。翁皇帝救患摧刚，兴利
除害，躬擐甲胄，深入寇场。犯露蒙霜，度雁门之险；驰
风击电，行中冀之诛。黄钺一麾，天下大定，势凌宇宙，
义感神明，功成不居，遂兴晋祚”，则翁皇帝有大造于
石氏也。旋天降鞠凶，先君即世。臣遵承遗旨，纂绍前
基。谅暗之初，荒迷失次，凡有军国重事，皆“委将相大
臣。至于擅继宗祧，既非禀命，轻发文字，辄敢抗尊，自
启衅端，果贻赫怒，祸至神惑，运尽天亡，十万师徒，望
风束手，亿兆黎庶，延颈归心。臣负义包羞，贪生忍耻，
自贻颠覆，上累祖宗，偷度朝昏，苟存视息。翁皇帝若
惠顾畴昔，稍霁雷霆，未赐灵诛，不绝先祀，则百口荷
更生之德，一门衔无报之恩，虽所愿焉，非敢望也。臣
与太后妻冯氏于郊野面缚俟罪。”次又《为太后表》曰：
“晋室皇太后新妇李氏妾言张彦泽、傅住儿等至，伏
蒙皇帝阿翁降书安抚者，妾伏念先皇帝顷在并汾，
适逢屯难，危同累卵，急若倒悬，智勇俱穷，朝夕不保。
皇帝阿翁发自冀北，亲抵河东，跋履山川，逾越险阻，
立平巨孽，遂定中原，救石氏之覆亡，立晋朝之社稷。
不幸先皇厌代，嗣子承祧，不能继好息民，而反亏恩
辜义。兵戈屡动，驷马难追，戚实自贻，咎将谁执？今穹
旻震怒，中外携离，上将牵羊，六师解甲。妾举宗负衅，
视景偷生，惶惑之中，抚问斯至。明宣恩旨，曲示含容，
慰谕丁宁，神爽飞越。岂谓已垂之命，忽蒙更生之恩，
省罪责躬，九死未报。今遣孙男延煦、延宝奉表请罪，
陈谢以闻。”德光报曰：“可无忧，管取一吃饭处。”四年正
月丁亥朔，德光入京师，帝与太后肩舆至郊外，德光
不见，馆于封禅寺，遣其将崔廷勋以兵守之。其时雨
雪寒冻，皆苦饥，太后使人谓寺僧曰：“吾尝于此饭僧
数万，今日岂不相悯耶？”僧辞以敌意难测，不敢献食。
帝阴祈守者，乃稍得食。辛卯，德光降帝为光禄大夫、
检校太尉，封负义侯，迁于黄龙府。德光使人谓太后
曰：“吾闻重贵不从母教而至于此，可求自便，勿与俱
行。”太后答曰：“重贵事妾甚谨。所失者，违先君之志，绝
两国之欢。然重贵此去，幸蒙大惠，全生保家，母不随
子，欲何所归！”于是太后与冯皇后、皇弟重睿、皇子延
煦、延宝等举族从帝而北，以宫女五十、宦者三十、东
西班五十、医官一、控鹤官四、御厨七、茶酒司三、仪銮
司三、六，军士二十人从卫，以骑兵三百。所经州县皆
故晋将吏，有所供馈，不得通。路旁父老争持羊酒为
献，卫兵拥隔，不使见帝，皆涕泣而去。自幽州行十馀
日，过平州，出榆关，行砂碛中，饥不得食，遣宫女、从官
采木实、野蔬而食。又行七八日，至锦州，敌人迫帝与
太后拜阿保机画像，帝不胜其辱，泣而呼曰：“薛超误
我，不令我死！”又行五六日，过海北州，至东丹王墓，遣
延煦拜之。又行十馀日，渡辽水，至渤海国铁州。又行
七八日，过南海府，遂至黄龙府。是岁六月，契丹国母
徙帝、太后于怀、密州，州去黄龙府西北一千五百里，
行过辽阳二百里，而国母为永康王所囚，永康王遣
帝、太后还止辽阳，稍供给之。明年四月，永康王至辽
阳，帝白衣纱帽，与太后、皇后诣帐中上谒，永康王止。
帝以常服见帝，伏地雨泣，自陈过咎。永康王使人扶
起之，与坐饮酒奏乐，而永康王帐下伶人、从官望见
故主，皆泣下，悲不自胜，争以衣服药饵为遗。五月，永
康王上陉，取帝所从行宦者十五人、东西班十五人
及皇子延煦而去。永康王妻兄禅奴，爱帝小女，求之，
帝辞以尚幼，永康王驰一骑取之，以赐禅奴。陉边地
尤高凉，敌人常以五月上陉避暑，八月下陉至。八月，
永康王下陉，太后自驰至霸州，见永康王，求于汉儿
城侧赐地种牧以为生。永康王以太后自从行十馀
日，遣与延煦俱还辽阳。明年，乃汉乾祐二年，其二月，
徙帝、太后于建州，自辽阳东南行千二百里至建州，
节度使赵延晖避正寝以馆之。去建州数十里外，得地五千馀顷，帝遣从行者耕而食之。明年三月，太后
寝疾，无医药，尝仰天而泣，南望戟手骂杜重威、李守
贞等曰：“使死者无知则已，若其有知，不赦尔于地下！”
八月疾亟，谓帝曰：“我死，焚其骨送范阳佛寺，无使我
为异地鬼也！”遂卒。帝与皇后、宫人、宦者、东西班，皆被
发徒跣，扶舁其柩至赐地，焚其骨，穿地而葬焉。周显
德中，有中国人自契丹亡归者，言“见帝与皇后诸子
皆无恙”，后不知其所终。